A BIZOTTSÁG 2039/2005/EK RENDELETE
(2005. december 14.)
a Közösségi Növényfajta-hivatal részére fizetendő díjak tekintetében a 2100/94/EK tanácsi rendelet végrehajtási szabályairól szóló 1238/95/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi növényfajta-oltalomról szóló, 1994. július 27-i 2100/94/EK tanácsi rendeletre (1) és különösen annak 113. cikkére,
a Közösségi Növényfajta-hivatal Igazgatási Tanácsával folytatott konzultációt követően,
mivel:
(1)
A Közösségi Növényfajta-hivatal részére fizetendő díjak tekintetében a 2100/94/EK tanácsi rendelet végrehajtási szabályairól szóló, 1995. május 31-i 1238/95/EK bizottsági rendelet (2) meghatározza a Közösségi Növényfajta-hivatal (a továbbiakban: „a Hivatal”) részére fizetendő díjakat és e díjak mértékét.
(2)
A Hivatal pénzügyi tartaléka olyan szintet ért el, amely meghaladja azt a szintet, amely működése folyamatosságának a biztosításához szükséges. Ezért az éves díj és a szakmai vizsgálatok díja csökkentésre került egy átmeneti időszak során.
(3)
Az az átmeneti időszak, amelynek során az éves díj csökkentésre került, már meg lett hosszabbítva 2007 végéig. Az az átmeneti időszak, amelynek során a szakmai vizsgálatok díja csökkentésre került, meg lett hosszabbítva 2006 végéig.
(4)
Ugyanakkor előrejelezhető, hogy a Hivatal pénzügyi tartaléka csökkentése érdekében hozott intézkedések ellenére e tartalék szintje rövid távon nem fog a megfelelő szintre csökkenni. Következésképpen az éves díj szintjét továbbra is csökkenteni kell. Így az 1238/95/EK rendeletet ennek megfelelően módosítani kell.
(5)
Az e rendeletben előírt intézkedések összhangban vannak a Növényfajta-oltalmi Állandó Bizottság véleményével,
ELFOGADTA EZT A RENDELETET:
1. cikk
Az 1238/95/EK rendelet 9. cikke (1) bekezdésének helyébe a következő szöveg lép:
„(1) A Hivatal a közösségi növényfajta-oltalmi jog jogosultjának (a továbbiakban: „a jogosult”) a közösségi növényfajta-oltalmi jog oltalmi idejének minden egyes évében a 2003 és 2005 közötti időszakra 300 EUR díjat (a továbbiakban: „éves díj”), 2006-ra és az azt követő évekre pedig 200 EUR éves díjat számít fel. Amennyiben egy személy 2006-ra 300 EUR díjat fizetett be, a Hivatal visszatéríti számára a 100 EUR különbséget.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2006. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. december 14-én.